แพทย์จุฬาฯ แนะรัฐป้องกันเข้มระวังเชื้อโควิดกลายพันธุ์เข้าประเทศ ห่วงหากมีเชื้อกลายพันธุ์แพร่ในชุมชนอาจมีผลต่อการตอบสนองวัคซีน
ผศ.นพ.โอภาส พุทธเจริญ หัวหน้าศูนย์โรคอุบัติใหม่ด้านคลินิกโรงพยาบาลจุฬา กล่าวว่า ธรรมชาติของเชื้อไวรัสมีการกลายพันธุ์อยู่ตลอดเป็นเรื่องปกติ แต่เมื่อเชื้อเข้ามนุษย์นานจะทำให้มีการกลายพันธุ์เร็วกว่าปกติ การที่เชื้อระบาดไปทั่วโลก จะทำให้มีการคัดเลือกสายพันธุ์เฉพาะถิ่นขึ้นมา ซึ่งไทยเองขณะนี้เชื้อโควิดที่ระบาดยังคงเป็นสายพันธุ์ B13616 นำเข้าจากเมียนมา ยังไม่พบการระบาดเชื้อกลายพันธุ์ทั้ง 3 ตัวที่ทั่วโลกจับตาพิเศษ ทั้ง B117 ที่เริ่มพบในอังกฤษ ที่กลายพันธุ์บนผิวของไวรัสตำแหน่งพิเศษ ที่ทำให้ไวรัสมีคุณสมบัติจับกับผิวเซลล์ของมนุษย์ได้ดีขึ้น จนติดง่ายแพร่กระจายเร็ว แม้ไทยจะพบผู้เดินทางเข้าประเทศ 9 รายติดเชื้อนี้ แต่กักได้ในสถานที่กักกันที่รัฐกำหนด เช่นเดียวกับสายพันธุ์ B1351 ที่พบในแอฟริกาใต้ ที่กลายพันธุ์ตำแหน่งเดียวกับสายพันธุ์อังกฤษและเพิ่มอีกตำแหน่ง ที่ทำให้ไวรัสสามารถหลบหลีกภูมิคุ้มกันที่อาจจะลดการตอบสนองต่อวัคซีน ขณะนี้ไทยเจอผู้ติดเชื้อมาจากต่างประเทศแล้วรวม 3 ราย ส่วนสายพันธุ์ P1 ที่พบในบราซิล ยังไม่พบ อย่างไรก็ตามล่าสุดพบสายพันธุ์ B117 ในอังกฤษ เกิดการกลายพันธุ์อีกครั้งจนมีลักษณะเหมือนกับสายพันธุ์แอฟริกาใต้ทั้งที่ผู้ติดเชื้อไม่เคยเดินทางไปแอฟริกา ดังนั้นสิ่งที่ต้องทำคือต้องระวังอย่าให้เกิดการระบาดเชื้อกลายพันธุ์ในชุมชนก่อนไทยจะฉีดวัคซีนโควิดได้ครบ จำต้องบล็อกทางเข้าตรวจตั้งแต่สนามบิน ในประเทศเองต้องช่วยกันคงมาตรการป้องกัน ไม่ให้ติดจากคนสู่คนไปหลายวงรอบเพราะจะเร่งทำเชื้อกลายพันธุ์อาจทำให้กิดเชื้อกลายพันธุ์สายพันธุ์ท้องถิ่นของประเทศไทยเอง ทั้งนี้ ทางจุฬาฯ จะมีการติดตามเชื้อในประเทศทุก 3-4 เดือน เพื่อตรวจการกลายพันธุ์ต่อไป